Panayiotou-saak moontlik na hooggeregshofJayde Panayiotou en haar man Christopher. Foto: Facebook Die saak teen Christopher Panayiotou sal na verwagting na die Port Elizabeth-hooggeregshof oorgedra word, net meer as ŉ jaar ná die moord op sy vrou, Jayde. Panayiotou en sy twee medebeskuldigdes, Sizwezakhe Vumazonke en Sinethemba Nenembe, sal na verwagting Dinsdag in die landdroshof voorkom. Jayde, ŉ voormalige onderwyseres, is verlede jaar in April vermoor. Haar liggaam is buite Kwanobuhle- informele nedersetting in Uitenhage in die Oos-Kaap gevind. Die staat voer aan Nenembe het die vermeende huurmoordenaar Vumazonke bygestaan om Jayde te ontvoer en te vermoor op versoek van haar man. Staatsaanklaer Marius Stander het verlede maand gesê die staat wil die saak na die hooggeregshof oorplaas, maar dit is vertraag toe Nenembe nuwe regsvertgeenwoordiging bekom het. Stander het Nenembe se nuwe prokureur versoek om hom van ŉ hardeskyf te voorsien sodat afskrifte van die dossier daarop oorgedra kon word, en dat hy genoeg tyd sou hê om voor te berei op ŉ vooraf konferensie wat in die hooggeregshof sou plaasvind. Landdros Esti Petzer het gewaarsku dat sy nie enige verdere uitstel sal duld nie. “Die saak is al vir ŉ lang tyd op die rol, sedert April 2015. Jy het mnr. Daubermann aangestel en in hierdie stadium, wanneer die saak uiteindelik gereed is om na die hooggeregshof oorgeplaas te word, wil jy nie meer mnr Daubermann hê nie, weens ŉ gebrek aan fondse,” het sy gesê. “Dit is jou reg om regsverteenwoordiging te hê, maar hierdie hof gaan nie enige verdere uitstel van jou kant af duld nie.” Die Demokratiese Alliansie se vrouenetwerk, DAWN, sal na verwagting Dinsdag ŉ betoging buite die landdroshof in Port Elizabeth hou. Celeste Barker, van die DA, het gesê die groep wil bewusmaking skep oor die impak van geweld teen vroue. Die hof het in Januarie gehoor Panayiotou se hofsaak sal na verwagting in Julie begin. Sy aansoek om borgtog is aanvanklik in die Port Elizabeth-landdros afgekeur, en weer in die hooggeregshof in Grahamstad toe hy appèl aangeteken het. Dit het vroeër aan die lig gekom dat Panayiotou se prokureurs weer ŉ aansoek om borgtog sou bring gebaseer op nuwe feite, maar geen verdere besonderhede is intussen bekend gemaak nie. Die saak het opspraak gewek in die media toe Panayiotou ŉ paar dae ná sy vrou se liggaam gevind is, in hegtenis geneem is. Die onderwyseres is na bewering buite haar huis ontvoer terwyl sy vir ŉ rygeleentheid werk toe staan en wag het. Die staat voer aan haar man het haar vermoor omdat sy ŉ “finansiële las” was. Sy is oor die kop geslaan en in die kattebak van haar ontvoerder se motor geplaas. Sy is daarna van naby geskiet, twee keer in die rug en een keer in die kop. Lees alle vorige berigte oor Jayde Panayiotou op Maroela Media.